CELEX: 32012D0461
Language: bg
Date: 2012-08-03 00:00:00
Title: 2012/461/ЕС: Решение за изпълнение на Комисията от 3 август 2012 година за разрешаване пускането на пазара на нова основа за дъвки като нова хранителна съставка съгласно Регламент (ЕО) № 258/97 на Европейския парламент и на Съвета и за отмяна на Решение за изпълнение 2011/882/ЕС на Комисията (нотифицирано под номер C(2012) 5406)

7.8.2012   
            
            
               BG
            
            
               Официален вестник на Европейския съюз
            
            
               L 210/14
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 3 август 2012 година
   за разрешаване пускането на пазара на нова основа за дъвки като нова хранителна съставка съгласно Регламент (ЕО) № 258/97 на Европейския парламент и на Съвета и за отмяна на Решение за изпълнение 2011/882/ЕС на Комисията
   (нотифицирано под номер C(2012) 5406)
   (само текстът на английски език е автентичен)
   (2012/461/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки (1), и по-специално член 7 от него,
   като има предвид, че:
   
               (1)
            
            
               На 10 октомври 2007 г. дружество Revolymer Ltd. отправи искане към компетентните органи на Нидерландия за пускане на пазара на нова основа за дъвки като нова хранителна съставка.
            
         
               (2)
            
            
               На 23 април 2009 г. компетентният орган за оценка на храните на Нидерландия издаде доклад за първоначална оценка. В него се прави заключението, че новата основа за дъвки може безопасно да се използва като хранителна съставка.
            
         
               (3)
            
            
               На 30 април 2009 г. Комисията изпрати доклада за първоначална оценка до всички държави членки.
            
         
               (4)
            
            
               В 60-дневния срок, установен в член 6, параграф 4 от Регламент (ЕО) № 258/97, бяха повдигнати обосновани възражения срещу пускането на пазара на продукта в съответствие със същата разпоредба.
            
         
               (5)
            
            
               Поради това на 2 юли 2010 г. бе проведена консултация с Европейския орган за безопасност на храните (ЕОБХ).
            
         
               (6)
            
            
               На 25 март 2011 г. в „Научно становище относно безопасността на „нова основа за дъвки (REV-7)“ като нова хранителна съставка“ (2) ЕОБХ стигна до заключението, че новата основа за дъвки е безопасна при предложените условия на употреба и предложените количества на прием.
            
         
               (7)
            
            
               Новата основа за дъвки отговаря на критериите, определени в член 3, параграф 1 от Регламент (ЕО) № 258/97, и поради това бе прието Решение за изпълнение 2011/882/ЕС на Комисията от 21 декември 2011 г. за разрешаване пускането на пазара на нова основа за дъвки като нова хранителна съставка съгласно Регламент (ЕО) № 258/97 на Европейския парламент и на Съвета (3).
            
         
               (8)
            
            
               Член 2 от Решение за изпълнение 2011/882/ЕС предвижда, че означението на новата основа за дъвки, разрешена с посоченото решение, върху етикета на храната, в чийто състав се съдържа, е „основа за дъвки (1,3-бутадиен, 2-метил-хомополимер, малеатиран, естери с полиетилен гликол моно-Me етер)“.
            
         
               (9)
            
            
               При все че пълното химично наименование представлява ясно и недвусмислено означение на веществото, неговата дължина може да доминира етикета на храната, в чийто състав се съдържа. Тъй като дъвките често се продават в опаковки с ограничено пространство на повърхността на етикета, би било целесъобразно да се предвиди по-кратка алтернатива за етикета.
            
         
               (10)
            
            
               Регистрационните номера по Chemical Abstract Service (CAS №) са международен стандарт за означението на химикали, което предоставя информация, еквивалентна на тази на химическото наименование по отношение на естеството на веществото.
            
         
               (11)
            
            
               Затова е целесъобразно да се позволи използването на регистрационния номер по CAS за означението на новата основа за дъвки, разрешена с Решение за изпълнение 2011/882/ЕС, върху етикета на храната, в чийто състав се съдържа, като алтернатива на пълното химично наименование.
            
         
               (12)
            
            
               Приложението би могло да е разбрано погрешно, тъй като в неговото заглавие беше включена само част от химичното наименование. Освен това в приложението следва да се даде номер по CAS.
            
         
               (13)
            
            
               Следователно изглежда целесъобразно да се отмени и замени Решение за изпълнение 2011/882/ЕС с ново решение с посочените по-горе промени.
            
         
               (14)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   Новата основа за дъвки, посочена в приложението, може да бъде пусната на пазара на Съюза като нова хранителна съставка за употреба в дъвки, като не надвишава 8 % от състава им.
   Член 2
   Означението на новата основа за дъвки, разрешена с настоящото решение, върху етикета на храната, в чийто състав се съдържа, е „основа за дъвки (включително 1,3-бутадиен, 2-метил-хомополимер, малеатиран, естери с полиетилен гликол моно-Me етер)“ или „основа за дъвки (включително CAS № 1246080-53-4)“.
   Член 3
   Решение за изпълнение 2011/882/ЕС се отменя.
   Член 4
   Адресат на настоящото решение е Revolymer Ltd., 1, NewTech Square, Deeside Industrial Park, Deeside, Flintshire, CH5 2NT, Обединено кралство.
   
      Съставено в Брюксел на 3 август 2012 година.
      
         
            За Комисията
         
         John DALLI
         
            Член на Комисията
         
      
   
   
      (1)  ОВ L 43, 14.2.1997 г., стр. 1.
   
      (2)  EFSA Journal (Бюлетин на ЕОБХ), 2011 г.; 9(4):2127.
   
      (3)  ОВ L 343, 23.12.2011 г., стр. 121.
   
      ПРИЛОЖЕНИЕ
      
         Спецификации на новата основа за дъвки
      
      
         Описание
      
      Новата хранителна съставка е синтетичен полимер (патент № WO2006016179). Цветът му варира от бяло до белезникаво.
      Състои се от разклонени полимери на монометоксиполиетилен гликол (MPEG), присадени върху полиизопрен, модифициран с малеинов анхидрид (PIP-g-MA), и нереагирал монометоксиполиетилен гликол (по-малко от 35 % от теглото).
      
         CAS №: 1246080-53-4
      
      
         Молекулна структура на PIP-g-MA, върху който е присаден MPEG
      
      
         
      
         
      
                  Характеристики на 1, 3-бутадиен, 2-метил-хомополимер, малеатиран, естери с полиетилен гликол моно-Me етер/CAS №: 1246080-53-4
               
            
                  Влажност
               
               
                  под 5 %
               
            
                  Алуминий
               
               
                  под 3 mg/kg
               
            
                  Литий
               
               
                  под 0,5 mg/kg
               
            
                  Никел
               
               
                  под 0,5 mg/kg
               
            
                  Остатъчен анхидрид
               
               
                  под 15 μmol/g
               
            
                  Показател за полидисперсност
               
               
                  под 1,4
               
            
                  Изопрен
               
               
                  под 0,05 mg/kg
               
            
                  Етилен оксид
               
               
                  под 0,2 mg/kg
               
            
                  Свободен малеинов анхидрид
               
               
                  под 0,1 %
               
            
                  Общо олигомери (под 1 000 далтона)
               
               
                  не повече от 50 mg/kg
               
            
                  Етиленгликол
               
               
                  под 200 mg/kg
               
            
                  Диетилен гликол
               
               
                  под 30 mg/kg
               
            
                  Моноетилен гликол метил етер
               
               
                  под 3 mg/kg
               
            
                  Диетилен гликол метил етер
               
               
                  под 4 mg/kg
               
            
                  Триетилен гликол метил етер
               
               
                  под 7 mg/kg
               
            
                  1,4-диоксан
               
               
                  под 2 mg/kg
               
            
                  Формалдехид
               
               
                  под 10 mg/kg